钦定古今图书集成/明伦汇编/氏族典/第333卷 > 刘敬宣
## 钦定古今图书集成/明伦汇编/氏族典/第333卷 > 刘敬宣

按《宋书刘敬宣传》，“敬宣字万寿，彭城人，汉楚元王交
后也。祖建，征卤将军。父牢之，镇北将军。敬宣起家为
王恭参军。隆安三年，王恭起兵于京口，牢之时为恭
前军司马，遣敬宣率高雅之等还京袭恭，恭一时散
溃。元显以敬宣为谘议参军。元兴元年，南讨桓元。牢
之以道子昏暗，元显淫凶，虑平元之日，乱政方始，假
手于元，诛除执政，然后乘元之隙，可得志于天下。”诣
元降，元以牢之为征东将军。牢之与敬宣谋共袭元，
期以明旦。值大雾，府门晚开。日旰，敬宣不至，牢之自
缢死。敬宣奔洛阳，又奔鲜卑慕容德。会高祖平京口，
手书召敬宣。敬宣还，以为辅国将军、晋陵太守。迁建
威将军、江州刺史，寻除冠军将军。义熙五年，高祖伐
鲜卑，除中军谘议参军，从击，大破之。出为使持节、督
北青州军郡事、北青州刺史，寻领冀州司马。道赐者，
晋宗室之贱属也，为敬宣参军，谋反，杀敬宣子祖嗣。